2018. gada 11. decembrī Noteikumi Nr. 790

Rīgā (prot. Nr. 59 27. §)

**Grozījumi Ministru kabineta 2012. gada 26. jūnija noteikumos Nr. 450 "Noteikumi par invaliditāti apliecinoša dokumenta paraugu, dokumenta izsniegšanas un uzskaites kārtību"**

Izdoti saskaņā ar

Invaliditātes likuma 5. panta

trešo daļu

1. Izdarīt Ministru kabineta 2012. gada 26. jūnija noteikumos Nr. 450 "Noteikumi par invaliditāti apliecinoša dokumenta paraugu, dokumenta izsniegšanas un uzskaites kārtību" (Latvijas Vēstnesis, 2012, 106. nr.) šādus grozījumus:

1.1. izteikt 4. punktu šādā redakcijā:

"4. Apliecību personai ar invaliditāti (turpmāk – persona) izsniedz un visas darbības saistībā ar apliecību reģistrēšanu valsts informācijas sistēmā "Invaliditātes informatīvā sistēma" veic Veselības un darbspēju ekspertīzes ārstu valsts komisija (turpmāk – komisija). Apliecību izsniedz, pamatojoties uz lēmumu par invaliditātes noteikšanu vai pamatojoties uz šo noteikumu 9. punktā minēto iesniegumu. Apliecību izsniedz komisijā uz vietas vai nosūta ierakstītā pasta sūtījumā, ievērojot personas iesniegumā norādīto vēlamo apliecības saņemšanas veidu. Ja iesniegtā sejas fotogrāfija vai digitālais attēls neatbilst normatīvajos aktos par personu apliecinošiem dokumentiem noteiktajām prasībām, apliecību izsniedz pēc atbilstošas fotogrāfijas vai digitālā attēla saņemšanas.";

1.2. izteikt 5.2. apakšpunktu šādā redakcijā:

"5.2. persona vai tās pārstāvis iesniedz komisijā sejas fotogrāfiju vai digitālo attēlu, kas atbilst normatīvajos aktos par personu apliecinošiem dokumentiem noteiktajām prasībām, vienā no šo noteikumu 9. punktā minētajiem veidiem. Iesniegto fotogrāfiju pēc skenēšanas vai datu nesēju pēc digitālā attēla pārkopēšanas atdod personai vai tās pārstāvim.";

1.3. izteikt 9. un 10. punktu šādā redakcijā:

"9. Lai apliecību saņemtu atkārtoti, persona vai tās pārstāvis iesniedz komisijā iesniegumu (var izmantot komisijas tīmekļvietnē (www.vdeavk. gov.lv) ievietoto iesnieguma veidlapu), norādot ziņas par personu (vārds, uzvārds, personas kods, dzīvesvietas adrese), saziņas veidu, apliecības atkārtotas izsniegšanas iemeslu un vēlamo apliecības saņemšanas veidu. Iesniegumu var iesniegt papīra dokumenta formā, iesniedzot to komisijā personīgi vai nosūtot pa pastu, elektroniska dokumenta formā, ja tas ir sagatavots atbilstoši normatīvajiem aktiem par elektronisko dokumentu noformēšanu un apriti, vai elektroniski, izmantojot vienoto valsts un pašvaldību pakalpojumu portālu (www.latvija.lv).

10. Ja iesniegums ar lūgumu atkārtoti izsniegt apliecību tiek nosūtīts pa pastu, iesniegts elektroniska dokumenta formā vai elektroniski, izmantojot vienoto valsts un pašvaldību pakalpojumu portālu (www.latvija.lv), iesniegumam pievieno sejas fotogrāfiju vai digitālo attēlu, kas atbilst normatīvajos aktos par personu apliecinošiem dokumentiem noteiktajām prasībām.";

1.4. svītrot 12. punktu;

1.5. izteikt 15. punktu šādā redakcijā:

"15. Par apliecības saņemšanu persona vai tās pārstāvis parakstās uz iesnieguma par invaliditātes ekspertīzes veikšanu vai uz šo noteikumu 9. punktā minētā iesnieguma, norādot savu vārdu, uzvārdu un datumu. Ja apliecību nosūta ierakstītā pasta sūtījumā, komisijas amatpersona valsts informācijas sistēmā "Invaliditātes informatīvā sistēma" izdara atzīmi par tās nosūtīšanu un norāda pasta sūtījuma numuru.";

1.6. svītrot 16. un 17. punktu;

1.7. papildināt 1. pielikuma 3. punkta sadaļu "Pretviltošanas elementi apliecības reversā" ar teikumu šādā redakcijā:

"Caurspīdīga, pēc laminēšanas uzstrādājama aizsargplēve, kas nodrošina apliecības personalizācijas datu paaugstinātu mehānisko un pretviltošanas aizsardzību.";

1.8. svītrot 2. un 3. pielikumu.

2. Noteikumi stājas spēkā 2019. gada 1. janvārī.

Ministru prezidents Māris Kučinskis

Labklājības ministrs,

izglītības un zinātnes ministra

pienākumu izpildītājs Jānis Reirs